Makúch, Jozef, guvernér Národnej banky Slovenska (2016-05-17):
Dobrý deň. Vážený pán predseda Národnej rady Slovenskej republiky, vážené panie poslankyne, páni poslanci, dámy a páni, dovoľte mi, aby som vám v zmysle zákona č. 566/1992 o Národnej banke Slovenska v znení neskorších predpisov predložil Správu o výsledku hospodárenia Národnej banky Slovenska za rok 2015. Súčasťou tohto materiálu je aj správa nezávislého audítora a účtovná závierka Národnej banky k 31. decembru 2015. Rok 2015 priniesol pre banku nové úlohy v menovopoli-tickej oblasti, najmä v oblasti výkonu dohľadu nad finančným trhom. V súvislosti s Jednotným mechanizmom dohľadu sa Národná banka Slovenska zapojila do spoločných dohľadov nad bankami v eurosystéme a úzko spolupracuje s Európskou centrálnou bankou a národnými centrálnymi bankami v rámci Bankovej únie. Súčasne od 1. januára 2015 vykonáva ochranu finančného spotrebiteľa. Tieto nové činnosti si vyžadovali personálne posilnenie banky v minulom roku. Národná banka Slovenska za rok 2015 dosiahla hrubý zisk 145 mil. eur pred vytvorením všeobecnej rezervy na riziká. Za rok 2014 bol tento zisk 322 mil. eur. Banková rada sa rozhodla zvýšiť k 31. 12. 2015 všeobecnú rezervu na finančné riziká na 660 mil. eur. Zvýšenie o 140 mil. eur sa premietlo na zníženie zisku banky v roku 2015. Táto rezerva sa tvorí za účelom eliminovať neistotu na finančných trhoch a zabezpečiť sa voči kurzovému, úverovému, úrokovému riziku a riziku súvisiacemu so zmenami cien zlata. Výška rezervy sa každý rok prehodnocuje. Po prevode do všeobecnej rezervy bol výsledkom hospodárenia za rok 2015 čistý zisk 4,6 mil. eur. Minulý rok to bolo 102 mil. Podľa platnej legislatívy sa vytvorený zisk používa na úhradu straty z minulých rokov, prípadne na prídely do Rezervného fondu a ďalších fondov, ktoré sa vytvárajú zo zisku. Banka nemôže odvádzať prípadné voľné zdroje pri rozdeľovaní zisku do štátneho rozpočtu. V súlade so zákonom Banková rada dňa 8. marca 2016 rozhodla, že zisk za rok 2015 sa použije na zníženie strát z minulých rokov. Kumulovaná strata z minulých rokov predstavuje 4 810 mil. eur. Tvorí najväčší podiel na zápornom vlastnom imaní, ktoré je k 31. 12. v objeme 3 358 mil. eur. Rozhodujúci vplyv na priaznivý výsledok Národnej banky Slovenska mal čistý zisk z finančných činností, to bolo 66 mil. eur, hlavným zdrojom výnosov Národnej banky boli výnosy z dlhopisov vo výške 160 mil. eur, z toho čistý výnos z cenných papierov v investičnom portfóliu predstavoval 105 mil. eur a čistý úrokový výnos z cenných papierov držaných na účely menovej politiky bol 55 mil. eur. V zmysle zákona o dani z príjmov z roku 2015 Národná banka Slovenska ako jediná centrálna banka v eurosystéme odviedla do štátneho rozpočtu zrážkovú daň 2,2 mil. eur z príjmov plynúcich z dlhopisov emitovaných na území Slovenskej republiky. V súlade s rozhodnutím Rady guvernérov a za účelom podpory oživenia ekonomiky realizovala banka vo významnej miere nákupy cenných papierov pre menovopolitické účely v rámci programov Európskej centrálnej banky. V roku 2015 sa tieto portfóliá zvýšili o 5 mld. eur. Čisté náklady na emisiu obeživa v roku 2015 dosiahli 7 mil. eur, banka realizovala tlač 45,8 mil. kusov bankoviek v nominálnej hodnote 10 eur. Ďalej sa vyrazilo viac ako 43 mil. kusov obehových mincí, jednocentových, dvojcentových a dvojeurových, 2 mil. kusov pamätnej mince v nominálnej hodnote 2 eurá a 5 kusov zberateľských mincí v počte 31-tisíc kusov. Správne a prevádzkové náklady a výnosy súvisia s činnosťou organizačných útvarov banky pri zabezpečovaní hlavného cieľa a úloh, ktoré vyplývajú zo zákona o Národnej banke Slovenska. Čisté prevádzkové náklady boli v roku 2015 čerpané v sume 55 mil. eur, v roku 2014 to bolo 59 mil. Prevádzkové činnosti banky v roku 2015 boli ovplyvnené najmä novými aktivitami a úlohami v súvislosti s prevzatím kompetencií ochrany finančného spotrebiteľa a úlohami, ktoré vyplývajú z Jednotného mechanizmu dohľadu eurosystému a zo zákona o riešení krízových situácií na finančnom trhu. Tieto skutočnosti mali dopad na navýšenie počtu zamestnancov banky. Priemerný prepočítaný počet zamestnancov v roku 2015 bol 1 046, to predstavuje oproti roku 2014 nárast v priemere o 38 zamestnancov. Vo fyzických osobách banka zamestnávala 1 053 zamestnancov. V štruktúre prevádzkových nákladov sú najvýznamnejšími položkami náklady za zamestnancov, to je 41 %, zákonné sociálne poistenie 15 %, odpisy 12 %, náklady na technickú podporu informačných systémov 7 % a náklady na opravy a udržiavanie – podiel 4 %. V prevádzkovej oblasti banka dôsledne sleduje hospodárnosť vynakladania prostriedkov na svoju činnosť a využíva prísne vnútorné procesy riadenia, kontroly a obstarávania služieb a dodávok. Vážený pán predseda, panie poslankyne, páni poslanci, dovoľujem si vám navrhnúť na základe predloženého materiálu, môjho stručného zhodnotenia výsledkov Národnej banky Slovenska za rok 2015 a priloženej správy nezávislého audítora, aby Národná rada Slovenskej republiky zobrala na vedomie výsledky hospodárenia Národnej banky Slovenska za rok 2015 tak, ako sú obsiahnuté v predloženom materiáli. Ďakujem vám za pozornosť.